लॉर्ड्स पर अब तक नाकाम ही रही है टीम इंडिया  
भारतीय टीम इंग्लैंड के खिलाफ 21 जुलाई को लॉर्ड्स के उस मैदान पर टेस्ट शृंखला की शुरुआत करेगी, जिसकी पिच उसके लिए पहेली साबित हुई है।
नंबर एक टेस्ट टीम की कुर्सी बचाने की कवायद में जुटी भारतीय टीम इंग्लैंड के खिलाफ 21 जुलाई को लॉर्ड्स के उस मैदान पर चार टेस्ट मैचों की शृंखला की शुरुआत करेगी, जिसकी पिच उसके लिए पहेली साबित हुई है।  भारत अगर यह शृंखला 1-3, 0-2 या इससे अधिक अंतर से गंवा देता है, तो इसके साथ ही उसे दुनिया की नंबर एक टेस्ट टीम का दर्जा भी खोना होगा। टीम इंडिया की चिंता इस बात से और बढ़ सकती है कि क्रिकेट का मक्का कहे जाने वाले लॉर्ड्स पर उसका रिकार्ड काफी खराब रहा है।  टीम इंडिया ने इस मैदान पर खेले 15 मैचों में से केवल एक में जीत दर्ज की है, जबकि 10 बार उसे इंग्लैंड के हाथों शिकस्त का सामना करना पड़ा। मेजबान टीम का रिकॉर्ड यहां शानदार रहा है और उसने यहां खेले 120 मैचों में 46 में जीत दर्ज की, जबकि 27 में उसे हार का मुंह देखना पड़ा।  इंग्लैंड को हालांकि अधिकांश मौके पर अपने चिर प्रतिद्वंद्वी ऑस्ट्रेलिया के हाथों ही शिकस्त झेलनी पड़ी है, जिसने यहां खेले 36 मैचों में मेजबान टीम को 16 बार हराया है। ऑस्ट्रेलिया के अलावा अन्य टीमों को लॉर्ड्स पर इंग्लैंड को हराने में जूझना पड़ा। टेस्ट क्रिकेट में अब तक एक भी शृंखला नहीं गंवाने वाले महेंद्र सिंह धोनी की अगुवाई वाली टीम की चिंता इस बात से भी बढ़ जाती है कि उसके बल्लेबाज और गेंदबाज या तो इस मैदान पर असफल रहे हैं या फिर उन्हें यहां खेलने का ही अनुभव नहीं है।  बल्लेबाजी की बात करें तो सचिन तेंदुलकर, वीवीएस लक्ष्मण और राहुल द्रविड़ जैसे अनुभवी भारतीय बल्लेबाज लॉर्ड्स पर कभी शतक नहीं बना पाए हैं, जबकि गौतम गंभीर, युवराज सिंह, अभिनव मुंकुंद और सुरेश रैना ने अब तक इस मैदान पर टेस्ट क्रिकेट नहीं खेला है। तेंदुलकर ने लॉर्ड्स पर चार टेस्ट खेले हैं, लेकिन वह यहां सिर्फ 149 रन ही बना पाए हैं। अंतरराष्ट्रीय शतकों के शतक से एक कदम दूर इस महान बल्लेबाज का इस मैदान पर सर्वाधिक स्कोर 37 रन है, जबकि उनका औसत केवल 21.28 है।  द्रविड़ ने इसी मैदान पर 95 रन की पारी के साथ अपने टेस्ट करियर का आगाज किया था, लेकिन इसके बाद वह यहां कभी इस स्कोर को पार नहीं कर पाए। उन्होंने यहां तीन मैचों में 43 की औसत से 215 रन बनाए हैं। लक्ष्मण का औसत अन्य भारतीय बल्लेबाजों की तुलना में बेहतर है, लेकिन वह भी इस मैदान पर बड़ी पारी खेलने में विफल रहे हैं। उन्होंने यहां दो मैचों में 57 की औसत से 171 रन बनाए हैं, जिसमें उनका सर्वाधिक स्कोर 74 रन रहा।  धोनी ने यहां खेले एकमात्र मैच में पहली पारी में शून्य पर आउट होने के बाद दूसरी पारी में नाबाद 76 बनाए थे और उन्हें उम्मीद होगी कि उनके बल्लेबाज इस बार बेहतर प्रदर्शन करते हुए टीम को मजबूत स्कोर बनाने में मदद करेंगे।  भारतीय गेंदबाजों में सिर्फ तेज गेंदबाज जहीर खान को इस मैदान पर टेस्ट क्रिकेट में गेंदबाजी करने का अनुभव है, लेकिन वह भी यहां काफी प्रभावी नहीं रहे हैं। उन्होंने इस मैदान पर खेले दो मैचों में 30.22 की औसत से नौ विकेट चटकाए हैं। भारत के सबसे अनुभवी गेंदबाज ऑफ स्पिनर हरभजन सिंह, इशांत शर्मा, मुनाफ पटेल, अमित मिश्रा, श्रीसंत ने कभी लॉर्ड्स पर कोई टेस्ट नहीं खेला है।  दूसरी तरफ इंग्लैंड के बल्लेबाजों और गेंदबाजों दोनों को ही यह मैदान काफी रास आता है। पिछले कुछ टेस्ट में खराब फॉर्म से जूझ रहे इंग्लैंड के कप्तान एंड्रयू स्ट्रॉस ने यहां 15 मैच में 56.83 की औसत से मौजूदा टीम में सर्वाधिक 1364 रन बनाए हैं। केविन पीटरसन के नाम यहां 12 मैचों में 57.64 की औसत से 980 रन दर्ज हैं, जबकि सलामी बल्लेबाज एलिस्टेयर कुक ने 11 मैचों में 56.47 की औसत से 960 रन बनाए हैं। इयान बेल ने यहां नौ मैचों में 68.90 की औसत से 689, जबकि जोनाथन ट्राट ने पांच मैचों में 126.50 की बेजोड़ औसत के साथ 506 रन बनाए हैं।  विकेटकीपर बल्लेबाज मैट प्रयार ने भी यहां सात मैचों में 46.90 की औसत से 469 रन बनाए हैं। जेम्स एंडरसन इस मैदान पर मौजूदा टीम के सबसे सफल गेंबदाज हैं। उन्होंने यहां नौ मैचों में 36 विकेट चटकाए हैं, जबकि ग्रीम स्वान ने पांच मैचों में 22 विकेट हासिल किए हैं। स्टुअर्ट ब्राड ने यहां छह मैचों में 18 विकेट चटकाए, जबकि स्टीव फिन सिर्फ तीन मैचों में 22.76 की औसत से 17 विकेट अपने नाम करने में सफल रहे हैं। इस मैदान पर इंग्लैंड की टीम का सर्वश्रेष्ठ स्कोर चार विकेट पर 653 रन पर पारी घोषित है, जो उसने भारत के खिलाफ ही जुलाई, 1990 में बनाया था।  भारत भी हालांकि इसी मैच में 454 रन बनाने में सफल रहा था, जो इस मैदान पर उसका सर्वश्रेष्ठ स्कोर है। टीम इंडिया हालांकि इसी मैदान पर जून 1974 में इंग्लैंड के खिलाफ सिर्फ 17 ओवर में 42 रन पर ढेर हो गई थी। इस मैदान पर इंग्लैंड का न्यूनतम स्कोर 53 रन है, जो उसने जुलाई, 1888 को ऑस्ट्रेलिया के खिलाफ बनाया था।